《人有丛菊见遗而花半分黄白者》
宋代·方一夔

有来遗我异色菊，一丛深浅分白黄。变窑烧成古罍洗，怪石错出真琳琅。

我疑造物有间气，纷纷丑好都难量。不然司花出新巧，分枝接叶为作半面妆。

书生生活澹无味，笑指枯砚收禾桑。偶逢好事慰寂寞，日与相对挥清觞。

自怜今世少有赵昌徐熙水墨笔，谁写诸相争毫芒。

惟有诗人具真画，翛然心地超羲皇。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。